ועדת הכספים, כנסת 19, פרוטוקול מספר 462, 2014-11-25 12:15

ניסן סלומינסקי: אני פותח את ישיבת ועדת הכספים.

ניסן סלומינסקי: אנחנו עוברים לנושא השלישי בסדר היום.

<שלומית ארליך: יש לנו שבעה צווים.

משה גפני: אם אין בעיות, אפשר להצביע.

<חנוך הגר: הנושא של הצווים האלה, הוא המשך של תיקונים בעניין ההקלות.

<חנוך הגר: לאור העובדה שמדובר בהקלות, על סדר היום יש צווים שהם לא מהווים הקלות אלא תיקון הכנסת פרט שגוי ואנחנו מבקשים כרגע לא לדון בהם ולא לאשר אותם אלא נביא אותם בנפרד בתיקון שהנושא שלו לא יהיה הקלות.

ניסן סלומינסקי: בתוך השבעה האלה?

<שלומית ארליך: בואו נתחיל מהתחלה.

<שלומית ארליך: הצווים, עניינם בהפחתות של עיצומים כספיים.

<שלומית ארליך: אנחנו נעבור עליהם ונכניס את התיקונים שהכנסנו ונאשר אותם.

<שלומית ארליך: הצו הראשון הוא צו ניירות ערך (תיקון התוספת החמישית לחוק), התשע"ד-2014.

<חנוך הגר: עליו נדלג.

<שלומית ארליך: למה?

<חנוך הגר: כי יש בו רק את העניין של הפרט השגוי.

<שלומית ארליך: זה הצו הראשון שמופיע בנוסח.

משה גפני: הוא לא מבקש לדון בצו הזה.

<שלומית ארליך: אתם לא רוצים את הסעיפים?

<קריאה: לא.

<שלומית ארליך: כי יש כאן שני סעיפים.

משה גפני: הם ביקשו למשוך את זה.

<שלומית ארליך: נמשך.

ניסן סלומינסקי: מחפשים רק את הדברים המקלים.

ניסן סלומינסקי: אחרי כן יגיע החלק השני.

משה גפני: עד הבחירות.

משה גפני: זה אומר שעכשיו יהיו לנו שבועיים רק דברים מקלים.

ניסן סלומינסקי: עד הפגרה.

ניסן סלומינסקי: לפני הבחירות יש הרי פגרה.

משה גפני: יכול להיות שיוצאים לפגרת בחירות.

ניסן סלומינסקי: נכון.

ניסן סלומינסקי: לפני כן יש פגרה.

משה גפני: אגב, ועדת כספים עובדת גם בפגרת בחירות.

ניסן סלומינסקי: זה נכון.

ניסן סלומינסקי: בעיקר אז.

ניסן סלומינסקי: בסוף לא יהיו בחירות והקדוש ברוך הוא יעזור.

משה גפני: הקדוש ברוך הוא יעזור שיהיו בחירות.

ניסן סלומינסקי: כל אחד מנקודת מבטו.

עפר שלח: אני חושב שיש בלבול בין הקדוש ברוך הוא לאלקין.

עפר שלח: אלקין חושב שיש בלבול בינו לבין הקדוש ברוך הוא.

ניסן סלומינסקי: רבותיי, נמשיך.

ניסן סלומינסקי: אנחנו עוברים לצו השני.

ניסן סלומינסקי: צו ניירות ערך (תיקון התוספת השישית לחוק), התשע"ד-2014

<שלומית ארליך: יש כאן איזשהו שינוי של התוספת.

<שלומית ארליך: אנחנו ביקשנו להכניס בו עוד שינויים מהנוסח שנמצא בפניכם כיוון שראינו שכאשר העבירו את זה למלל במקום למספרים, נמחקו הדרגות של העיצומים הכספיים וזה לא תואם את החוק כמו שהחוק מגדיר את זה.

<שלומית ארליך: לכן ביקשנו לעשות שינוי ולהחזיר את זה למבנה של טבלה.

<שלומית ארליך: אנחנו נעביר לכם את הנוסח בטבלה אבל בינתיים תסבירו את המספרים.

ניסן סלומינסקי: קודם הוא יסביר על מה מדובר כי מה ששלומית אמרה עד עכשיו היה בגדר סינית.

<חנוך הגר: לרשות לניירות ערך יש סמכות להטיל עיצומים כספיים על המפוקחים בגין הפרות.

משה גפני: יש כאן הפחתה?

<חנוך הגר: כן.

<חנוך הגר: יש הפחתה.

משה גפני: כמה היה קודם?

ניסן סלומינסקי: בואו ספרו לאט לאט.

<חנוך הגר: לרשות לניירות ערך יש סמכות להטיל עיצומים כספיים.

<חנוך הגר: אני מדבר על הסמכות של הרשות בפני עצמה ולא על הוועדה לאכיפה מינהלית.

ניסן סלומינסקי: עיצומים כספיים על מה?

<חנוך הגר: על הפרות שקבועות בתוספת החמישית.

<חנוך הגר: בכל חוק זאת תוספת אחרת, אבל עכשיו נתמקד בחוק ניירות ערך, שזאת התוספת שלו, אז בתוספת החמישית קבועה רשומה ארוכה של הפרות.

<חנוך הגר: בגין ההפרות האלה אפשר להטיל סכומי עיצום.

<חנוך הגר: סכומי העיצום קבועים בתוספת השישית והם מקיימים הבחנה בין גופים ובתוך כל גוף מפוקח לקחו מדרגות לפיהן נקבע סכום העיצום.

<חנוך הגר: המדרגות אמורות לשקף את החוסן הפיננסי של הגוף.

<חנוך הגר: כל גוף, לפי המדד שלו.

<חנוך הגר: חתם לפי התחייבויות חיתומיות.

ניסן סלומינסקי: ככל שהחוסן הוא יותר גדול, העיצום הוא יותר גדול?

<חנוך הגר: כן.

<חנוך הגר: התיקונים שאנחנו מביאים היום מתמקדים בשתי נקודות עיקריות.

<חנוך הגר: האחת, הפחתת הסכומים נומינלית.

<חנוך הגר: זאת אומרת, פשוט הפחותה.

<חנוך הגר: השנייה, ברגע שהיו מדרגות, במצב שהיו מדרגות, בין מדרגה למדרגה מספיק שהרווחת שקל יותר, קפצת פתאום למדרגת עיצום גבוהה יותר.

<חנוך הגר: אנחנו רוצים לעבור לרצף.

<חנוך הגר: במקום שיהיו מדרגות שקופצות, יהיה איזשהו רצף ואז זה ישקף יותר נכון.

בועז טופורובסקי: יש שיקול דעת בעיצום?

<חנוך הגר: שיקול הדעת בעיצום מובנה לתקנות ההפחתה.

<חנוך הגר: זאת אומרת, בתקנות הפחתה יש לנו תקנות אחרות שהן מאפשרות להפחית בהתאם לשיקולים שמופיעים בתקנות.

<חנוך הגר: גם אותם הפחתנו.

משה גפני: אין שיקול דעת לסכום העיצום.

ניסן סלומינסקי: אני מציע לכולנו לתת להם לסיים אבל לא לנסות לדון עכשיו בעצם העניין, למה עיצום כזה או כזה.

ניסן סלומינסקי: זה קיים.

ניסן סלומינסקי: מאחר ואתם באים לשנות ולהפחית, מקסימום שיהיה, אם נרצה נדון למה להפחית.

ניסן סלומינסקי: אולי, אבל אני מניח שאת זה לא נעשה.

ניסן סלומינסקי: אני מציע לא להתחיל לדון בכלל בעצם העניין, למה העיצום הוא מאה שקלים ולא סכום אחר.

ניסן סלומינסקי: אם ירצו להעלות, אז נעביר לוועדת משנה.

ניסן סלומינסקי: אם רוצים להוריד, בסדר.

משה גפני: עד חמישים מיליון שקלים, כפי שמופיע בטבלה, זה שלושים אלף שקלים?

<חנוך הגר: כן.

משה גפני: כמה היה קודם?

<חנוך הגר: שלושים אלף שקלים.

משה גפני: אם כן, אין הפחתה.

<חנוך הגר: אמרתי.

משה גפני: איפה יש הפחתה?

<חנוך הגר: מחמישים אלף, עד עכשיו הוא כבר קפץ למעלה.

<חנוך הגר: עכשיו אנחנו נותנים לו עלייה מדורגת.

משה גפני: כלומר, אם זה יהיה 50,001?

<חנוך הגר: תכפיל את זה בשש חלקי 10,000.

<קריאה: על החמישים הראשונים אתה משלם.

משה גפני: זה ילך ממש מדורג?

<קריאה: כן.

משה גפני: אפשר להצביע.

משה גפני: מי הכין את הטבלה?

<שלומית ארליך: הרשות ואנחנו ביחד.

<קריאה: הכנו אותה ושלומית עברה עליה.

ניסן סלומינסקי: זאת ההפחתה היחידה או שיש לכם גם הפחתה נוספת?

<חנוך הגר: בהמשך.

<חנוך הגר: לא בצו הזה אלא בצווים הבאים.

<חנוך הגר: גם בפרט 2 כאן יש הפחתה.

<חנוך הגר: יש הפחתה בשבעים מיליון.

משה גפני: אין העלאה.

<חנוך הגר: אין העלאה.

משה גפני: אפשר להצביע על הצו הזה.

ניסן סלומינסקי: צריך להקריא אותו.

משה גפני: יכול להיות שהרשות לניירות ערך גם קשורה לעניין הזה של הבחירות?

ניסן סלומינסקי: לא.

ניסן סלומינסקי: רק בעקיפין.

ניסן סלומינסקי: לא ישירות.

<שלומית ארליך: צו ניירות ערך (תיקון התוספת השישית לחוק), התשע"ד-2014 תיקון התוספת השישית לחוק בתוספת השישית לחוק – בכותרת במקום "(סעיף 52טו(א))" יבוא "(סעיפים 52טו(א), 52כ ו-52כא)".

<שלומית ארליך: ביקשתם להוסיף סעיפים שממילא מפנים לתוספת השישית ולכתוב את זה גם בכותרת של התוספת השישית.

<שלומית ארליך: בפרט (1), במקום הטבלה שבו יבוא הון עצמי בשקלים חדשים, דרגה, סכום העיצום הכספי בשקלים חדשים.

<שלומית ארליך: יש לנו עד חמישים מיליון, דרגה א', סכום העיצום הוא שלושים אלף שקלים.

<שלומית ארליך: מחמישים מיליון ואחד עד 835 מיליון, דרגה ב', מכפלת ההון העצמי בשש לחלק ל-10,000.

<שלומית ארליך: מעל 835 מיליון, דרגה ג', 500 אלף שקלים.

<שלומית ארליך: בפרט (2), במקום הטבלה שבו יבוא היקף התחייבות חיתומית בשנה שהסתיימה לפני מועד מסירת דרישת התשלום בשקלים חדשים, דרגה, סכום עיצום כספי בשקלים חדשים.

<שלומית ארליך: יש לנו עד שבעים מיליון, דרגה א', הסכום של העיצום הכספי, עשרים אלף שקלים, משבעים מיליון ואחד עד מאתיים מיליון, דרגה ב', היקף ההתחייבות החיתומית בשנה שהסתיימה לפני מועד מסירת התשלום בשלוש לחלק ל-10,000, מעל מאתיים מיליון, דרגה ג', 160 אלף שקלים.

<שלומית ארליך: בפרט (3), במקום הטבלה שבו יבוא שווי התחייבות נטו בשקלים חדשים, דרגה, סכום עיצום כספי בשקלים חדשים.

<שלומית ארליך: עד 417 מיליון, דרגה א', 250 אלף שקלים.

<שלומית ארליך: מ-417 מיליון ואחד עד מיליון ו-667, דרגה ב', מכפלת שווי ההתחייבויות נטו בשש חלקי 10,000.

<שלומית ארליך: מעל מיליארד ו-667, דרגה ג', מיליון שקלים סכום העיצום הכספי.

משה גפני: שתי שאלות.

משה גפני: האחת, האם גם בצו צריך להקריא את הכול?

<שלומית ארליך: כן, כיוון שכאן יש תיקונים.

משה גפני: שאלה שנייה.

משה גפני: האם יש לכם את הטבלה הזאת חתומה על ידי יאיר לפיד.

<שלומית ארליך: כן, יש.

<שלומית ארליך: יעבירו אליך.

<שלומית ארליך: אפשר להצביע.

ניסן סלומינסקי: אנחנו מצביעים.

ניסן סלומינסקי: מי בעד אישור צו ניירות ערך (תיקון התוספת השישית לחוק), התשע"ד-2014 כפי שהוקרא על ידי שלומית?

משה גפני: יש אופוזיציה אחראית.

ניסן סלומינסקי: מי בעד?

ניסן סלומינסקי: בעד – פה אחד

ניסן סלומינסקי: הצו אושר פה אחד.

ניסן סלומינסקי: צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת השנייה לחוק), התשע"ד-2014

<חנוך הגר: כאן יש העברת הפרות מהתוספת החמורה יותר שמאפשרת הטלת עיצומים כספיים בסכום גבוה יותר וגם הגבלות עיסוק.

<חנוך הגר: היא מאפשרת אמצעי אכיפה רחבים יותר והתוספת השנייה בה גם סכומי העיצום נמוכים יותר וגם אין עוד אפשרויות להגביל עיסוק.

<שלומית ארליך: גם כאן יש לנו תיקונים ואני מקריאה עם התיקונים.

<שלומית ארליך: צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת השנייה לחוק), התשע"ד-2014 תיקון התוספת השנייה לחוק בתוספת השנייה לחוק – בחלק א' - אחרי פרט (1) יבוא: "(1א) החזיק או רכש ניירות ערך או יחידות כהגדרתן בחוק השקעות משותפות, עבור עצמו, בניגוד להוראות סעיף 4(א).

<שלומית ארליך: (1ב) ניהל תיקי השקעות עבור בן משפחתו או עבור תאגיד שהוא או בן משפחתו הם בעלי שליטה בו, בניגוד להוראות סעיף 4(ב)".

<שלומית ארליך: כל יתר הפרטים שנמצאים בפניכם, בעצם יימחקו.

<שלומית ארליך: זה אותו עניין שכלל בהם פרט שגוי שבעצם דיברנו עליו קודם ואמרנו שאנחנו משמיטים מהנוסחים.

<שלומית ארליך: התחילה תהיה מיום הפרסום.

<שלומית ארליך: עוד עניין אחד.

<שלומית ארליך: כיוון שבעצם, כמו שנאמר כאן, מעבירים את הפרטים האלה מהתוספת הרביעית לתוספת השנייה, אנחנו ביקשנו לעשות תיקון מקביל בתוספת הרביעית ולמחוק את הפרטים האלה משם.

<שלומית ארליך: התיקון הזה כנראה נשמט כאן ולכן אנחנו נוסיף גם אותו.

<שלומית ארליך: קודם כל נצביע על הצו הזה ואז נעבור לצו שמשמיט את הפרטים בתוספת הרביעית.

ניסן סלומינסקי: מי בעד אישור צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת השנייה לחוק), התשע"ד-2014 עם התיקונים כפי שהוקראו?

ניסן סלומינסקי: בעד – פה אחד

ניסן סלומינסקי: הצו אושר פה אחד.

<שלומית ארליך: עכשיו אנחנו מאשרים את הפרטים שנשמטים מהתוספת הרביעית.

<שלומית ארליך: צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת הרביעית לחוק), התשע"ה-2014

<שלומית ארליך: יהיה בו תיקון לתוספת הרביעית לחוק.

<שלומית ארליך: פרטים 9 ו-10 – אלה הפרטים המקבילים – לתוספת הרביעית לחוק, יימחקו.

ניסן סלומינסקי: מי בעד אישור צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת הרביעית לחוק), התשע"ה-2014?

ניסן סלומינסקי: בעד – פה אחד

ניסן סלומינסקי: הצו אושר פה אחד.

ניסן סלומינסקי: אנחנו עוברים לצו השלישי.

ניסן סלומינסקי: צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת השלישית לחוק), התשע"ד-2014

<חנוך הגר: זאת בעצם המקבילה לתוספת השישית שהקראנו קודם אלא שזה בחוק הסדרת העיסוק בייעוץ.

<חנוך הגר: אותו הדבר.

<חנוך הגר: אנחנו רוצים כאן להפוך את המדרגות לרצף.

ניסן סלומינסקי: עם אותה נוסחה.

<חנוך הגר: נוסחה אחרת.

<חנוך הגר: כאן הנוסחה היא כמו במס הכנסה כאשר על העלייה בשווי הנכסים השולי, על זה אתה משלם עוד.

<חנוך הגר: זאת אומרת, את הבסיס אתה משלם כמו שהקטן שילם, אבל כל פעם שיש עלייה, אתה משלם עוד לפי היחס שנקבע.

ניסן סלומינסקי: בסך הכול זאת הפחתה.

<חנוך הגר: בסך הכול זאת תמיד הפחתה או אותו הדבר.

<חנוך הגר: בחלק הגבוה של המדרגה, זה נשאר אותו דבר.

<חנוך הגר: כל הדרך זה יורד.

<שלומית ארליך: מה שנאמר לא בא לידי ביטוי בנוסח שנמצא בפניכם ולכן גם כאן אנחנו נכניס כמה תיקונים קלים בנוסח.

<שלומית ארליך: אני מקריאה את התיקונים.

<שלומית ארליך: תיקון התוספת השלישית לחוק בתוספת השלישית לחוק, במקום פרטים 1 ו-2 יבוא: לעניין חברה בעלת רישיון ניהול תיקים – בטבלה יש את השורה הראשונה שהיא שווי נכסים כולל בשקלים חדשים, הפרת הוראה המנויה בחלק א' לתוספת השנייה.

<שלומית ארליך: כאן צריך להיות הפרת הוראה המנויה בחלק ב' לתוספת השנייה, לא הראשונה כמו שמופיע בנייר שלפניכם.

<שלומית ארליך: בשורה השנייה, משווי נכסים – אצלכם כתוב מנוהל בנוסף לסכום המזערי – המלים מנוהל בנוסף לסכום המזערי, יימחקו, ובמקום זה יהיה שיעור העיצום משווי נכסים כולל, סכום עיצום מזערי, שיעור העיצום משווי נכסים כולל – שוב, במקום מנוהל בנוסף לסכום המזערי – וסכום עיצום מזערי.

<שלומית ארליך: בטור שמתייחס לשווי הנכסים הכולל, בכל רישה צריך להיות על כל שקל משווי נכסים כולל, עד חמישים מיליון שקלים.

<שלומית ארליך: בשורה השנייה זה על כל שקל משווי נכסים כולל מחמישים מיליון ואחד ועד 500 מיליון.

<שלומית ארליך: לאחר מכן זה על כל שווי משווי נכסים כולל מ-500 מיליון ואחד עד חמישה מיליארד ועל כל שקל משווי נכסים כולל מעל חמישה מיליארד שקלים.

<שלומית ארליך: אלה התיקונים.

משה גפני: גם זאת הטבה?

ניסן סלומינסקי: כן.

ניסן סלומינסקי: זאת הפחתה.

משה גפני: למה הגעתם למסקנה שצריך להיטיב עם הציבור?

<חנוך הגר: זה לא להיטיב.

<אילן פלטו: זה לא שבאמת הם מיטיבים.

<אילן פלטו: זאת פשוט מדרגה.

<אילן פלטו: בסוף זה בדיוק אותו הדבר.

<חנוך הגר: הכי למטה והכי למעלה, זה אותו הדבר.

<חנוך הגר: כל הדרך, זה יורד.

ניסן סלומינסקי: מי בעד אישור צו הסדרת העיסוק בייעוץ השקעות, שיווק השקעות וניהול תיקי השקעות (תיקון התוספת השלישית לחוק), התשע"ד-2014 עם התיקונים שהוקראו מהנייר של הייעוץ המשפטי שעשה עבודה טובה ויישר כוח על כך?

ניסן סלומינסקי: בעד – פה אחד

ניסן סלומינסקי: הצו אושר פה אחד.

ניסן סלומינסקי: מגיע לכם יישר כוח גדול, לייעוץ המשפטי.

משה גפני: הישיבה של היום היא ההוכחה שמתי שהאופוזיציה מתנגדת, זה גם באופן אחראי.

ניסן סלומינסקי: אנחנו ממשיכים בצו הבא.

ניסן סלומינסקי: צו השקעות משותפות בנאמנות (תיקון התוספת הראשונה לחוק), התשע"ד-2014

<חנוך הגר: אותו הדבר, כמו שעשינו בייעוץ.

<חנוך הגר: העברנו את ההפרה של החזקת ניירות ערך מהתוספת בגינה אפשר להטיל אמצעי אכיפה חמורים יותר לתוספת עם אמצעי אכיפה קלים יותר.

<חנוך הגר: גם כאן, אותו דבר אלא שזה בחוק השקעות משותפות בנאמנות.

<חנוך הגר: גם כאן יש שני צווים, תיקון התוספת הראשונה שמוסיף את הפרט, ותיקון התוספת השלישית ישמיט את הפרט.

<שלומית ארליך: גם כאן יש תיקונים בנוסח ואני מקריאה אותם.

<שלומית ארליך: צו השקעות משותפות בנאמנות (תיקון התוספת הראשונה לחוק), התשע"ד-2014 תיקון התוספת הראשונה לחוק בתוספת הראשונה לחוק – בכותרת, במקום "(סעיף 114)" יבוא "(סעיפים 114, 115 ו-124(א)(18))".

<שלומית ארליך: בחלק א' - האמור בפסקה (א): בפרט (5), בסופו יבוא "או כלל בהם פרט שגוי" – יימחק מהנוסח ולא יופיע בו.

<שלומית ארליך: אחרי פרט 5ג – לא 5ב כמו שמופיע אצלכם – יבוא: "(5ד) קנה או מכר נייר ערך הנסחר בבורסה, ביגוד להוראות לפי סעיף 21, שנקבעו בתקנות 2 ו-3 לתקנות השקעות משותפות בנאמנות (הגבלות אישיות על דירקטור, חבר ועדת השקעות ועובד של מנהל קרן), התשנ"ט-1999".

<שלומית ארליך: כל יתר הצו, פרט (ג) והתחילה יימחקו כי הם מתייחסים גם לעניין של קלט פרט שגוי.

<שלומית ארליך: ההוראה המקבילה בתוספת, תכף נגיע להוראה שבעצם משמיטה את זה מהתוספת האחרת ומעבירה את זה.

ניסן סלומינסקי: מי בעד אישור צו השקעות משותפות בנאמנות (תיקון התוספת הראשונה לחוק), התשע"ד-2014 עם התיקונים שהוקראו על ידי היועצת המשפטית?

ניסן סלומינסקי: בעד – פה אחד

ניסן סלומינסקי: הצו אושר פה אחד.

<שלומית ארליך: אנחנו נדלג על הצו הבא ונקרא את הצו האחרון.

ניסן סלומינסקי: בסדר.

ניסן סלומינסקי: צו השקעות משותפות בנאמנות (תיקון התוספת השלישית לחוק), התשע"ד-2014

<חנוך הגר: כפי שאמרנו.

<שלומית ארליך: יש כאן תיקון בנוסח.

<שלומית ארליך: תיקון התוספת השלישית לחוק בתוספת השלישית לחוק – פרט (1) נשאר אותו הדבר.

<שלומית ארליך: בפרט (2) צריך להיות בחלק ב' פרט (2) יימחק.

ניסן סלומינסקי: מי בעד אישור צו השקעות משותפות בנאמנות (תיקון התוספת השלישית לחוק), התשע"ד-2014 עם התיקונים שהוקראו על ידי היועצת המשפטית?

ניסן סלומינסקי: בעד – פה אחד

ניסן סלומינסקי: הצו אושר פה אחד.

ניסן סלומינסקי: עוברים לצו שלפני האחרון שהוא הצו האחרון ליום זה.

ניסן סלומינסקי: צו השקעות משותפות בנאמנות (תיקון התוספת השנייה לחוק), התשע"ד-2014

<חנוך הגר: זה הצו המקביל לשני הצווים הקודמים שהקראנו.

<חנוך הגר: אנחנו הופכים את זה ממדרגות לרצף.

<חנוך הגר: יש כאן הפחתה בסכום המקסימלי בדרגה הכי גבוהה.

<חנוך הגר: ממיליון זה הופך ל-750 אלף.

<חנוך הגר: גם הסכום המקסימלי יורד וגם הרצף מוריד את זה.

<שלומית ארליך: התיקון היחיד בצו הזה הוא בשורה שמתייחסת לשיעור העיצום משווי נכסים.

<שלומית ארליך: אצלכם בנוסח כתוב מנוהל וזה צריך להיות בניהול או בנאמנות, בכל מקום בהתאמה.

ניסן סלומינסקי: מי בעד אישור צו השקעות משותפות בנאמנות (תיקון התוספת השנייה לחוק), התשע"ד-2014 עם התיקונים?

ניסן סלומינסקי: בעד – פה אחד

ניסן סלומינסקי: הצו אושר פה אחד.

ניסן סלומינסקי: רבותיי, אושרו לכם שישה צווים.

ניסן סלומינסקי: עשיתם את היומית שלכם.

ניסן סלומינסקי: תודה.

ניסן סלומינסקי: כל פעם תבואו עם הטבות ואנחנו נשמח לכך.